**Jавен состанок на Агенцијата за аудио и аудиовизуелни медиумски услуги за 2020 година**

 **Добиени ставови и мислења и став на Агенцијата по истите**

**25.12.2020 година**

Агенцијата за аудио и аудиовизуелни медиумски услуги на 25 декември со почеток во 12 часот, го одржа последниот јавен состанок за 2020 година, кој поради актуелната состојба со корона вирусот, се реализираше преку видео конференциска врска.

Воведно обраќање имаше директорот на Агенцијата, д-р Зоран Трајчевски, кој ги презентираше активностите од изминатите три месеци, спроведени согласно Годишната програма за работа на Агенцијата. На состанокот беа презентирани и клучните наоди од Структурата на вработени во аудио и аудиовизуелната медиумска индустрија во 2019 година.

На крајот на состанокот беше отворена панел дискусија, на која учесниците на состанокот имаа можност да постават прашања и да дадат свои коментари.

**Панел дискусија: прашања и мислења од учесниците и ставот на Агенцијата**

***Драган Секуловски, директор на ЗНМ,*** постави две прашања, едното во однос на надзорот на Агенцијата врз почитувањето на авторските права, а второто прашање во врска со најавите на Владата за финансирање на регионалните и локалните медиуми, а не се исклучени и националните медиуми. Посочи дека медиумските организации и ЗНМ реагирале на најавата на Владата за државното финансирање на медиумите и дека тоа е лоша пракса и се коси и е неконзистентно со предизборните ветувања на партијата СДСМ за забрана на јавно информирање во приватни медиуми со одлуките донесени на ниво на Влада, а исто така и може да се наруши уредувачката политика и пазарот посебно во година во која не очекуваат локални избори. Побара став од Агенцијата во врска со оваа најава и праша дали Агенцијата има предлози како да се надмине оваа криза. Дополнително побара став и за најавениот штрајк на Здружението за регионални и локални радиодифузери Објектив.

***д-р Зоран Трајчевски, директор на АВМУ*** во однос на авторските права посочи дека Агенцијата години наназад има преземено сериозни активности за да се намалат прекршувањата на авторските права, кои најмногу се застапени кај кабелските оператори. Истакна дека со реализација на ИПА проектот со кој беше обезбедена опрема за мониторинг во Агенцијата, сега може на дневна основа да се следи работата на сите кабелски оператори во државата, и може на секој реален час да се следи нивното работење во однос на почитувањето на авторските права. Може да се каже дека драматично е намалено прекршувањето на авторските права и само неколку прекршување се констатирани изминатите години, каде Агенцијата има реагирано во однос на прекршувањата. Во однос на спорот помеѓу кабелските оператори и Здружението на петте национални терестријални телевизии - ММА, посочи дека не се работи за прашањето околу авторските права, туку се работи за регулирање на комерцијални односи меѓу телевизиите и кабелските оператори. Во однос на најавата на Владата за финансирање или помош кон сите медиуми, ставот на Агенцијата кој е дел и од Регулаторната стратегија за развој на аудио и аудиовизуелната дејност објавена пред две години, е дека треба да се формира Фонд за медиуми, во кој нема да се врши директен трансфер на финансиски средства од Владата кон медиумите без да имаат медиумите некаква обврска за добиените пари, туку да се врши врз основа на конкурси за реализирање соодветна програма, за која медиумите би можеле да добијат средства за финансирање. Додаде дека Агенцијата не ја подржува најавата на Владата дека ќе врши директно финансирање на медиумите, а дека досега се направени неколку неформални состаноци со поранешниот и сегашниот министер за информатичко општество и администрација токму во насока на формирањето на Фонд за медиуми, а не за ваква најава каква што е оваа. Во однос на најавата за штрајк од страна на Здружението Објектив, посочи дека од нив два пати Агенцијата има добиено дописи со барање во целост да бидат ослободени од надоместоците за дозволата за радио или ТВ емитување за 2021 година. Агенцијата размислуваше за ова и дојде до фаза на предлог пред околу 30 дена, да излезе во пресрет на сите радиодифузери – локални, регионални и национални, со тоа што во зависност од тоа дали емитуваат програма на локално, регионално или национално ниво ќе добијат одреден попуст на надоместокот за дозвола, што во вкупна сума изнесува околу 18 милиони денари. Во истиот период кога беше закажана Седница на Советот да се гласа во вид на донација да се намалат давачките на радиодифузерите за следната година, Владата излезе со Предлог-буџет и за тие пари со кои требаше да им се помогне на медиумите, ја скрати сумата што требаше да ја добие Агенцијата за 2021 година и дополнително скрати уште 3 милиони денари коишто требаше да ги исплати за 2020 година. Посочи дека наместо 72 милиони денари за 2020 година, Агенцијата од Буџетот ќе добие 69 милиони денари, а за 2021 година е скратен надоместокот за 18 милиони денари и Агенцијата ќе добие 54 милиони денари наместо потребните согласно Законот за аудио и аудиовизуелни медиумски услуги. Со Буџетот кој е усвоен во Собранието на РСМ, Агенцијата ќе добие 1/3 од средствата коишто треба да се добијат и не е во можност во ваква финансиска состојба да им прости дел од средствата на радиодифузерите, бидејќи на тој начин ќе се доведе во прашање функционирањето на Агенцијата и остварувањето на обврските кои ги има согласно Законот за аудио и аудиовизуелни медиумски услуги. Потенцираше дека барањето и прашањето за штрајк, Здружението Објектив треба да го насочи кон Владата, а не кон АВМУ.

***Драган Секуловски, директор на ЗНМ,*** дополни дека проблемот со Буџетот за 2021 година, освен АВМУ го имаат и МРТ и МРД. Според пресметките на ЗНМ, наместо 1% од бруто Буџетот за 2021 година, ќе се даде 0,36% на овие три институции, и праша дали Агенцијата планира ова да го елаборира како проблем во јавноста, со цел да се направи корекција на Буџетот или се доволни тие средства што ќе бидат префрлени на Агенцијата за 2021 година.

***д-р Зоран Трајчевски, директор на АВМУ,*** одговори дека согласно усвоениот финансиски план на Агенцијата за 2021 година, за да таа може да функционира предвидено е 14 милиони денари од резервите за 2020 година, да се префрлат за 2021 година. Првичниот план за буџетот на Агенцијата за 2021 година беше 136 милиони денари, а сега е намален на 125 милиони денари, бидејќи во првата половина од наредната година поради кризата со Ковид-19 се очекува да нема патувања надвор од земјата, да нема набавка на авионски билети, сместувања во хотели, учество на конференции надвор од државата и друг вид на активности во државата. Затоа може да се намалат расходите во различни сегменти, но долгорочно тоа не е решение и Агенцијата за ова ќе реагира до Владата, Парламентот и до меѓународните институции, бидејќи се создава правна несигурност, а наредната година Владата може да додели уште помал процент од годинешниот. Додаде дека Законот за аудио и аудиовизуелни медиумски услуги остава можност Владата да го намали процентот, но во услови кога не се полни Буџетот. Ниту во 2020, ниту во 2021 година, имаме ситуација планираните приходи во Буџетот да не се собрани од страна на државата, напротив тие се собрани и не се знае од кои причини државата не ги спроведува обврските коишто самата си ги дала со Закон кој го изгласала во Парламентот. Единствена позитивна ситуација оваа година, е тоа што за сите овие намалувања на средствата за прв пат Министерството за информатичко општество и администрација ја информираше Агенцијата со допис, за разлика од претходните години кога за сите овие ситуации информации стигаа од медиумите.

***Зоран Фидановски, член на Советот на АВМУ*** дополни дека е против финансирањето на медиумите со јавни средства, кое на краток и на долг рок ќе предизвика штета врз работата на медиумите и воопшто врз позициите на медиумскиот пејзаж во земјава и сигурно ќе има последици кои ќе се рефлектираат на тоа како земјава стои на листата земји за остварени медиумски слободи. Можат да се појават ситуации на директно влијание врз уредувачката политика, како и врз програмската содржина на самите медиуми. Истакна дека е поддржувач на идејата за формирање Фонд за медиуми преку кој би се помагале медиумите, меѓутоа врз база на внимателно одбрани критериуми, со лица коишто се стручни да ги одберат најдобрите проекти, односно да се исплаќаат финансии врз база на понудени проекти. Само на тој начин би се стимулирало повеќе домашна продукција и поквалитетно истражувачко новинарство и би се оправдале јавните пари коишто влегуваат во медиумите.

***Дејан Ѓорѓиевски од Центарот за развој на медиуми,*** додаде дека несомнено за да преживеат сите радиодифузери им се потребни некакви пари коишто ќе дојдат надвор од комерцијалниот пазар којшто е страшно ограничен. Посочи дека во европските држави, никаде не се финансираат радиодифузни медиуми, туку се финансира односно се помага производство на содржини. Финансирањето содржини со јавни пари, подразбира финансирање претежно од филмски фондови, се финансира играна и документарна продукција, а никаде, никому не се даваат пари за производство на вести и на политички ток-шоуа. Истакна дека е против тоа да се даваат јавни пари во било каква форма освен за финансирање на квалитетна играна продукција, бидејќи тоа е она кое недостига. За локалните медиуми, не треба да се зборува за чување или за финансирање на медиумите, туку како да се обезбеди локално информирање, затоа што тоа е вистинското прашање. Локалното информирање не мора да го вршат локалните телевизии и радија, сега има многу поевтини платформи на коишто тоа може да се врши на начин соодветен на времето во коешто се живее и на потребите на публиката.

***д-р Зоран Трајчевски, директор на АВМУ,*** додаде дека Агенцијата неофицијално има доставено предлог до Министерството за информатичко општество и администрација и до Владата, како би се формирал Фондот за медиуми, како би се делеле средствата, критериуми и начин на оценување на проектите, меѓутоа тоа не е поместено од нулта точка и затоа сега не е коректно тие работи да се зборуваат јавно, без да бидат вклучени заинтересираните страни. Се надева дека ова прашање официјално ќе се отвори во јавноста, од предлагачот на Законот, а тоа е Министерството за информатичко општество и администрација и веројатно Владата, за да може сите да ги изнесат своите ставови и да се најде прифатливо решение коешто ќе биде во согласност со праксата во земјите од Европската Унија.

***Флака Положани од Министерството за информатичко општество и администрација,*** се надоврза во однос на идејата за формирање на Фондот за медиуми, односно дека доколку се формира Фондот, ќе предмет на широка консултација од сите засегнати страни и ќе бидат земени во предвид успешни пракси од другите земји како примерот на Хрватска, Ирска, Холандија, и посочи дека идејата е преку овие средства да не се влијае врз медиумите, туку овие средства да бидат наменети за производство на квалитетна играна, документарна и образовна програма и други содржини коишто сега недостасуваат во медиумскиот простор. Истакна дека ова се уште е на ниво на идеја и ќе има простор за дијалог и пронаоѓање на решенија во врска со ова, и побара уште еднаш да се произнесе директорот на Агенцијата во однос на барањата на Здружението на регионални и локални радиодифузери за ослободување од надоместокот за дозволи за РА/ТВ емитување за 2021 година.

***д-р Зоран Трајчевски, директор на АВМУ,*** одговори дека во оваа состојба кога драматично се намалени приходите на Агенцијата, радиодифузерите не може да бидат ослободени од давачките. Да ги добиеше Агенцијата 72-те милиони денари како минатата година, ќе се одеше на намалување на надоместокот кај сите радиодифузери, а во оваа состојба тоа е невозможно, бидејќи на почетокот на годината, во март месец кога имаше пандемија, Агенцијата им ги врати парите уплатени за надоместоци за дозволи за последните две години на сите локални, регионални и национални радиодифузери. Посочи дека Агенцијата нема непроценливи финансиски средства, за да може да функционира без да ги прибира финансиските средства коишто и претставуваат приходи. Во оваа состојба, Агенцијата не е во можност да излезе во пресрет на барањето на локалните, регионалните и националните медиуми. Доколку има ребаланс на Буџетот и доколку и се префрлат средствата на Агенцијата коишто согласно Законот и следуваат, а сега и се скратени, секако во таа ситуација Агенцијата е подготвена тие средства да им се вратат на медиумите.

**Прилог:** **Листа на учесници на јавниот состанок за 2020 година**

|  |
| --- |
| **Листа на учесници на јавниот состанок за 2020 година** |
| **Бр.** | **Име и презиме** | **Институција** |
| 1 | д-р Зоран Трајчевски | Агенција за аудио и аудиовизуелни медиумски услуги |
| 2 | Зоран Фиданоски |
| 3 | Маја Дамевска |
| 4 | д-р Ивана Стојановска |
| 5 | м-р Емилија Јаневска |
| 6 | м-р Емилија П.Камењарова |
| 7 | Цветанка Митревска |
| 8 | Горан Радуновиќ |
| 9 | Јетон Исмаили |
| 10 | Весна Симоновска |
| 11 | Сања Гудеска Здравковска |
|
| 12 | Катерина Доневска |
| 13 | м-р Арбен Саити |
| 14 | Дејан Премчевски |
| 15 | Драган Секуловски | ЗНМ |
| 16 | Дејан Ѓорѓиевски | ЦРМ |
| 17 | Флака Положани | МИОА |
| 18 | Вера Самарџиева | Македонски Телеком |
| 19 | Билјана Анастасова Костиќ | МИА |
| 20 | Ѓорѓи Савев  | Сити радио |
| 21 | Емилија Гиновска | Агенција за заштита на личните податоци |
| 22 | Елена Гроздановска | Министерство за труд и социјална политика |